钦定古今图书集成/明伦汇编/氏族典/第344卷 > 《廖用贤尚友录》 > 周章
## 钦定古今图书集成/明伦汇编/氏族典/第344卷 > 《廖用贤尚友录》 > 周章

按《后汉书周章传》，“章字次叔，南阳随人也。初仕郡为
功曹。时大将军窦宪免就国，章从太守行春。太守欲
谒之，章进谏不听，遂升车，章前拔佩刀绝马鞅，乃止。
及宪被诛，公卿多以交关得罪，太守幸免，以此重章。
举孝廉，六迁为五官中郎将。永初元年，为太常，其冬
为司空。初，和帝崩，邓太后以皇子胜有痼疾，贪殇帝”
孩抱，故立之，以胜为平原王。及殇帝崩，群臣以胜疾
非痼意，咸归之。太后恐后为怨，乃立安帝。章以众心
不附，密谋诛邓骘兄弟，废太后而立平原王。事觉，自
杀，家无馀财。